Op til fredagens kamp på Aalborg Portland Park var AaB storfavoritter med streg under STOR. Gæsterne fra Næstved havde tabt de fire første kampe i NordicBet Ligaen. Og modsat AaB stillede Næstved op med flere "fyraftensproffer", der måtte tage tidligere fri fra arbejde for at nå bussen til Aalborg. AaB startede med Allan Sousa på bænken, og det kan tyde på, at brasilianerin snart bliver solgt, efter flere rygter har sendt ham mod tyrkisk fodbold. AaB tog også favoritværdigheden på sig fra kampens start. Aalborgenserne var totalt dominerende på banen, og Næstved måtte stå med bussen parkeret i lange perioder af første halvleg. Gæsterne holdt dog AaB fra de helt store chancer, og der skulle også en individuel klasseaktion til, før AaB fik bolden ind over stregen. Efter en halv time tog unge Oliver Ross bolden ned i feltet og lavede en klasseafslutning, mens bolden stadig svævede i luften. Vild deltalje og 1-0 til AaB. Kunne ikke bryde Næstved-muren Hjemmeholdet fortsatte med at sidde tungt på spillet, og Næstved spillede i store perioder af første halvleg med 11 mand på egen banehalvdel. Men fire minutter før pausefløjt scorede Næstveds Mathias Holm på en omstilling, og stik mod spil og chancer gik holdene til pause ved stillingen 1-1. Anden halvleg startede som første: Med massivt AaB-pres ned mod gæsternes mål. Men aalborgenserne havde svært ved at bryde muren af grønne spillere, og med flere offensive spillere ude af truppen havde AaB ikke de store jokere at skyde med fra bænken. Det blev lige ved og næsten for AaB, der for ofte spillede bolden til siden og bag ud. Rødt kort til debutant Efter 80 minutter var indskiftede Allan Sousa dog centimeter fra at score det forløsende mål, da hans skud gik lige forbi stolpen. Og selv om der blev sendt utallige bolde ind i Næstveds felt mod slutningen af kampen, stod der 1-1 på måltavlen, da dommeren fløjtede af. Et resultat som AaB'erne ikke kan være tilfredse med mod NordicBet Ligaens bundprop. Og som om det ikke var nok, så fik AaB i overtiden det tredje røde kort på blot fem kampe, da AaBs spanske debutant, Diego Caballo, hev fat i en modstanders trøje som sidste mand. Aalborgenserne kan dog rettet op på det skuffende resultat allerede på torsdag, hvor den står på lokalbrag, når AaB til skal Hobro.

Referat:
AaB skuffede stort på hjemmebane fredag aften.